Κατερίνα Καινούργιου

Η Κατερίνα Καινούργιου (Αθήνα, 1 Μαΐου 1985) είναι Ελληνίδα παρουσιάστρια.

Πρώτα χρόνια
Γεννήθηκε στην Αθήνα και μεγάλωσε στην Πεύκη. Ο πατέρας της, Δημήτρης, είναι επιχειρηματίας ενώ η μητέρα της, Θάλεια, πρώην αεροσυνοδός. Έχει έναν μικρότερο αδελφό, τον Πάνο (1987). Από μικρή ηλικία ασχολήθηκε με το χορό και το πιάνο ενώ φοίτησε στην Ελληνογαλλική Σχολή Αθηνών Saint Joseph. Μιλά γαλλικά και αγγλικά. Παρακολούθησε το τμήμα Επικοινωνίας και Μέσων Μαζικής Ενημέρωσης του Πανεπιστημίου Αθηνών, από το οποίο και αποφοίτησε.

Καριέρα

2004-2010: Τα πρώτα τηλεοπτικά βήματα
Έκανε τα πρώτα της βήματα στο χώρο των ΜΜΕ, το 2004, δουλεύοντας ως ρεπόρτερ στην πρωινή εκπομπή «Χωρίς ταμπού» που παρουσίαζε η Μαρία Μπεκατώρου, στον τηλεοπτικό σταθμό Τηλεάστυ. Η συνεργασία με την εκπομπή ολοκληρώθηκε έπειτα από δύο σεζόν. Από το 2006 μέχρι το 2008, ήταν μέλος της δημοσιογραφικής ομάδας της εκπομπής «Όμορφος Κόσμος το πρωί» του Mega με παρουσιαστή τον Γρηγόρη Αρναούτογλου κάνοντας ρεπορτάζ, συνεντεύξεις και ζωντανές συνδέσεις ενώ πολλές φορές είχε και παρουσία στο πλατό της εκπομπής δίπλα από τον παρουσιαστή. Το 2007, έκανε μία guest εμφάνιση στην κωμική σειρά του Γιώργου Καπουτζίδη «Στο Παρά 5» υποδυόμενη μία δημοσιογράφο στο τελευταίο επεισόδιο της σειράς. Τη σεζόν 2008-2009 δούλεψε ως ρεπόρτερ στην εκπομπή «Πρωινός καφές» στον ΑΝΤ1 με παρουσιαστές τον Νίκο Μουτσινά και την Κατερίνα Ζαρίφη. Το καλοκαίρι του 2009, μετά την αποχώρηση του Γρηγόρη Αρναούτογλου από την πρωινή ζώνη του MEGA, πέρασε από δοκιμαστικό για την θέση της παρουσιάστριας της έβδομης σεζόν του «Όμορφου Κόσμου το πρωί». Τελικά ανέλαβε την παρουσίαση της εκπομπής μαζί με τους Νίκο Παπαδάκη, Δούκισσα Νομικού, Δημήτρη Ουγγαρέζο και Μαρία Αραμπατζή για μία σεζόν.

2010-2016: ALPHA
Το καλοκαίρι του 2010, υπέγραψε συμβόλαιο συνεργασίας με τον τηλεοπτικό σταθμό ALPHA για την εκπομπή «Δέστε τους» ως συμπαρουσιάστρια του Νίκου Μουτσινά και της Μαρίας Ηλιάκη. Η εκπομπή σημείωσε μεγάλη επιτυχία στη μεσημεριανή ζώνη ολοκληρώνοντας τον κύκλο της έπειτα από τέσσερις σεζόν, τον Ιούνιο του 2014. Μετά την ολοκλήρωση του Δέστε τους, το καλοκαίρι της ίδιας χρονιάς, ανέλαβε μαζί με τον Παύλο Σταματόπουλο την παρουσίαση της καλοκαιρινής ψυχαγωγικής εκπομπής «Καλοκαίρι Παντού».

Η ίδια συνέχισε την συνεργασία της με το κανάλι για την απογευματινή ζώνη και τη σεζόν 2014-2015. Εκείνη τη σεζόν παρουσίασε μαζί με τον Γιώργο Λιανό, την Μπέττυ Μαγγίρα και την Αλέκα Καμηλά την εκπομπή «Όλα Παίζουν» που αντικατέστησε το «Δέστε τους». Την επόμενη σεζόν 2015-2016, ανέλαβε την παρουσίαση της μεσημεριανής ψυχαγωγικής εκπομπής «Λόγω TiVis» ως κεντρική παρουσιάστρια. Η εκπομπή έκανε πρεμιέρα στις 19 Οκτωβρίου 2015 με σκοπό να ολοκληρωθεί τον Ιούνιο του 2016. Τελικά προβλήθηκε για τελευταία φορά στις 27 Μαΐου 2016 ένα μήνα νωρίτερα από την αρχική συμφωνία. Ο λόγος της πρόωρης ολοκλήρωσης της ήταν τα χαμηλά ποσοστά τηλεθέασης. Μετά το «Λόγω TiVis» δεν ανανέωσε την συνεργασία της με τον σταθμό.

2016-2021: Πρωινές εκπομπές σε Epsilon TV / OPEN
Τον Ιούλιο του 2016, υπέγραψε συμβόλαιο συνεργασίας με το Epsilon TV για την πρωινή ζώνη του σταθμού. Από τον Σεπτέμβριο της ίδιας χρονιάς ξεκίνησε να παρουσιάζει την πρωινή ψυχαγωγική εκπομπή «Φτιάξε καφέ... να στα πω» η οποία ολοκληρώθηκε μετά από δύο σεζόν τον Ιούλιο του 2018. Παράλληλα ανέλαβε την παρουσίαση της εκπομπής «Star Academy Magazine» μαζί με τον Θέμη Μάλλη, τον Μάρτιο του 2017. Η εκπομπή παρουσίαζε αποκλειστικό υλικό από το μουσικό reality Star Academy που μεταδιδόταν εκείνη την περίοδο στον τηλεοπτικό σταθμό Epsilon TV.

Μετά την πώληση του σταθμού και την μετονομασία σε Open TV ανανέωσε την συνεργασία της και πάλι για την πρωινή ζώνη. Από τις 25 Οκτωβρίου 2018 μέχρι τις 2 Ιουλίου 2021, παρουσίαζε την πρωινή ψυχαγωγική εκπομπή Ευτυχείτε. Ακόμη το 2018 έκανε μία guest εμφάνιση στην κωμική σειρά «Για πάντα παιδιά» υποδυόμενη τον εαυτό της. Τον Σεπτέμβριο του 2021 επιστρέφει στον Alpha TV μετά από 5 χρόνια παρουσιάζοντας την πρωινή ψυχαγωγική εκπομπή Super Κατερίνα ενώ έκανε μία guest εμφάνιση στην κωμική σειρά Άσε Μας Ρε Μαμά ξανά υποδυόμενη τον εαυτό της.

Παραπομπές

Έλληνες παρουσιαστές
Ελληνίδες δημοσιογράφοι
Ελληνίδες τηλεπαρουσιάστριες